Diari Oficial de la Generalitat Valenciana


Sumari del DOGV 4143, del 07-12-2001 (2001/11117)

Bases per al proveïment en propietat de dues places de TAEM Biblioteca vacants en la plantilla de funcionaris de carrera de l'Ajuntament de Gandia (Torn de promoció interna).
------------------------------------------------------------------------------------------------------------------------------------------------------------------------------

### Dades del document

Número de DOGV
:   4143

Data del DOGV
:   07-12-2001

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2001/11024


Data del document
:   17-10-2001

Organisme emissor
:   Ajuntament de Gandia

Tipus de document
:   Convocatòria

Descriptors 

:   * Gandia
    * professió de la informació
    * concurs administratiu
    * administració local

Bases per al proveïment en propietat de dues places de TAEM Biblioteca vacants en la plantilla de funcionaris de carrera de l'Ajuntament de Gandia (Torn de promoció interna). [2001/F11514]
  
De conformitat amb l'acord de la Comissió Municipal de Govern de l'Ajuntament de Gandia, en sessió celebrada el dia 11 d'octubre de 2001, sobre aprovació de les bases de les convocatòries per al proveïment de places en l'oferta d'ocupació pública de 2001, TAEM Biblioteca (2 places), torn de promoció interna, per la Resolució de l'Alcaldia Presidència, de 17 d'octubre de 2001, s'ha resolt el següent:
  
Únic. Convocar proves per a la selecció d'una plaça de TAEM Biblioteca, vacant en la plantilla municipal, d'acord amb les bases que han estat aprovades per la Comissió de Govern de l'Ajuntament de Gandia, en sessió d'11 d'octubre de 2001, del tenor literal següent:
  
Bases per al proveïment en propietat de dues places de TAEM Biblioteca vacants en la plantilla de funcionaris de carrera de l'Ajuntament de Gandia (Torn de promoció interna)
  
Primera. Objecte
  
L'objecte d'aquesta convocatòria és el proveïment, en propietat, de dues places de TAEM Biblioteca vacants en la plantilla municipal.
  
Les places esmentades estan emmarcades en l'escala d'administració especial, subescala de serveis especials, classe de comeses especials, grup B, dotades amb el sou corresponent als funcionaris d'aquest grup, pagues extraordinàries, triennis i la resta d'emoluments que corresponen a la dita subescala, d'acord amb la legislació vigent.
  
Les places convocades es proveiran per torn de promoció interna, d'acord amb el que preveu la disposició addicional vint-i-dosena de la Llei 30/1984, de 2 d'agost, de Mesures per a la Reforma de la Funció Pública, segons la redacció introduïda per l'article 61 de la Llei 42/1994, de 30 de desembre, de Mesures Fiscals Administratives i d'Ordre Social.
  
Segona. Normativa aplicable
  
El procés selectiu s'ajustarà al que disposen aquestes bases, i en allò que no s'hi preveu, a la Llei 30/1984, de 2 d'agost, la Llei 7/1985, de 2 d'abril, el Reial Decret Legislatiu 781/1986, de 18 d'abril, el Decret Legislatiu de 24 d'octubre de 1995, del Consell de la Generalitat Valenciana, i la seua modificació aprovada per la Llei 8/1995, de 29 de desembre, de la Generalitat Valenciana, el Decret 33/1999, de 9 de març, del Consell de la Generalitat Valenciana, el Reial Decret 896/1991, de 7 de juny, el Reial Decret 364/1995, de 10 de març, i la resta de disposicions legals i reglamentàries aplicables.
  
Tercera. Sistema de proveïment
  
Les places seran proveïdes mitjançant el sistema de concurs oposició, restringit per promoció interna entre auxiliars de biblioteca, pertanyents a la plantilla de funcionaris d'aquesta corporació.
  
Quarta. Requisits
  
Per a poder prendre part en el procés selectiu, caldrà acreditar una antiguitat de dos anys, si més no, en el lloc d'auxiliar de biblioteca com a funcionari de carrera d'aquest ajuntament i estar en servei actiu com a funcionari. Així mateix, s'exigirà estar en possessió del títol de diplomat universitari o equivalent. S'acreditarà mitjançant el títol expedit per l'autoritat acadèmica competent, la qual certificarà, a més, les equivalències.
  
També caldrà complir els requisits de no trobar-se suspés ni inhabilitat per a l'exercici de funcions públiques i no patir malaltia ni defecte físic que impedisca el normal exercici del càrrec.
  
Cinquena. Instàncies
  
Els qui desitgen participar en les proves selectives hauran de sol·licitar-ho mitjançant instància que es dirigirà a la Presidència de la corporació i es presentarà en el Registre General durant el termini de 20 dies naturals comptats a partir de l'endemà de la publicació de l'extracte de la convocatòria en el Boletín Oficial del Estado.
  
Les instàncies podran presentar-se igualment en la forma que determina l'article 38.4 de la Llei de Règim Jurídic de les Administracions Públiques i del Procediment Administratiu Comú.
  
El model d'instància per a prendre part en les proves selectives serà facilitat gratuïtament per l'ajuntament (Oficina d'Informació).
  
Per a ser admesos i prendre part en les proves selectives, a més de les circumstàncies personals, els sol·licitants hauran de manifestar en les instàncies que compleixen tots els requisits exigits, referits sempre a la data d'expiració del termini assenyalat per a la presentació d'instàncies, i que es comprometen a prestar el preceptiu jurament o promesa. Aquestes condicions s'hauran de mantenir al llarg de tot el procés selectiu, durant el qual, en qualsevol moment, els aspirants podran ser requerits per a efectuar les comprovacions oportunes.
  
Haurà d'adjuntar-se a la instància la documentació acreditativa dels mèrits al·legats per l'aspirant. La dita documentació s'hi haurà d'adjuntar en sobre tancat que podrà ser lacrat. No es tindrà en compte cap mèrit que no s'acredite en el moment de la presentació d'instàncies.
  
Sisena. Admissió d'aspirants
  
Expirat el termini d'admissió d'instàncies, per resolució de l'Alcaldia s'aprovaran les llistes provisionals d'aspirants admesos i exclosos, que es faran públiques en el Butlletí Oficial de la Província de València i al tauler d'edictes de la casa consistorial. Contra aquesta resolució es podrà presentar reclamació en el termini de 10 dies hàbils. Les reclamacions, si n'hi ha, seran acceptades o rebutjades en la resolució que aprove les llistes definitives, que es faran públiques, així mateix, en la forma indicada.
  
En el supòsit que no s'hi presentara cap reclamació, les llistes provisionals esdevindran automàticament definitives i es farà constar en la resolució de l'Alcaldia.
  
Els errors de fet podran esmenar-se en qualsevol moment, d'ofici o a petició de l'interessat.
  
En tot cas, amb l'objecte d'evitar errors i, en el supòsit que se'n produïren, possibilitar l'esmena en temps i forma, els aspirants comprovaran, fefaentment, no sols que no figuren en la relació d'exclosos, sinó, a més, que els seus noms consten en la d'admesos.
  
Si en qualsevol moment del procés selectiu arribara a coneixement del tribunal que algun dels aspirants no posseeix la totalitat dels requisits exigits en aquestes bases, prèvia audiència a l'interessat, es proposarà la seua exclusió a l'Alcalde President de l'Ajuntament, indicant-hi les inexactituds o falsedats formulades per l'aspirant en la sol·licitud d'admissió a les proves selectives i als efectes procedents.
  
Setena. Tribunal qualificador
  
El tribunal qualificador que jutjarà el procés selectiu estarà compost de la següent manera:
  
- President: el de la corporació, o membre d'aquesta que delegue.
  
- Secretari: el de la corporació o funcionari que delegue.
  
- Vocals:
  
· Un representant de la Generalitat Valenciana.
  
· Dos tècnics o experts designats pel president de la corporació.
  
· Dos representants del personal funcionari de la corporació, proposats per les dues organitzacions sindicals més representatives a l'ajuntament (un per cada una de les organitzacions sindicals).
  
Podran assistir a les sessions del tribunal, encara que sense formar part d'aquest, un membre corporatiu representant de cada grup polític municipal, que actuaran, amb veu i sense vot.
  
La designació dels membres del tribunal inclourà la dels respectius suplents i es farà pública en el Butlletí Oficial de la Província de València, així com al tauler d'anuncis de la corporació.
  
La composició del tribunal serà predominantment tècnica i els vocals hauran de posseir nivell de titulació o especialització iguals o superiors als exigits per a l'accés a la plaça convocada.
  
L'ajuntament sol·licitarà dels òrgans corresponents la designació dels respectius representants, que haurà d'efectuar-se en el termini dels 20 dies següents al de la recepció de la sol·licitud.
  
El tribunal podrà disposar la incorporació als seus treballs, per a alguna o algunes proves, d'assessors, els quals es limitaran a l'exercici de la seua especialitat tècnica, sobre la base de la qual col·laboraran amb el tribunal. Quan concórrega en els membres del tribunal alguna de les circumstàncies previstes en l'article 28 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, aquests s'abstindran d'intervenir i notificaran aquesta circumstància a l'Alcaldia Presidència; així mateix, els aspirants podran recusar-los en la forma prevista en l'article 29 de la citada llei.
  
El tribunal no podrà constituir-se ni actuar sense l'assistència de més de la meitat dels seus integrants, titulars o suplents, indistintament. Així mateix estan facultats per a resoldre les qüestions que puguen suscitar-se durant la realització de les proves, per a adoptar els acords necessaris que garantisquen l'ordre adient en aquestes en tot allò no previst en aquestes bases, i per a la seua adequada interpretació.
  
Tots els membres del tribunal tindran veu i vot, inclòs el secretari, que actuarà, també, com a vocal.
  
En cada sessió del tribunal podran participar els membres titulars presents en el moment de la seua constitució i, si estan absents, els suplents, sense que puguen substituir-se entre si en la mateixa sessió.
  
Si, constituït el tribunal i iniciada la sessió, s'absenta el president, aquest designarà, entre els vocals concurrents, el qui el substituirà durant la seua absència.
  
A efectes d'assistència, el tribunal que actue en aquestes proves tindrà la categoria tercera prevista en l'article 33.2 del Reial Decret 236/1988, de 4 de març.
  
Huitena. Calendari de les proves
  
La data, hora i lloc del començament de les proves selectives s'anunciarà en el Butlletí Oficial de la Província de València.
  
Una vegada començades les proves selectives, no serà obligatòria la publicació dels successius anuncis dels restants exercicis i incidències en el Butlletí Oficial de la Província de València. Aquests anuncis els haurà de fer públics el tribunal al local on s'hagen realitzat les proves anteriors i al tauler d'anuncis de l'ajuntament, amb una anticipació de 12 hores, si es tracta del mateix exercici, o de 18 hores, si es tracta d'un de nou.
  
L'ordre d'actuació dels aspirants que hagen de realitzar els exercicis corresponents que no puguen realitzar-se conjuntament, es determinarà mitjançant sorteig previ.
  
Els aspirants seran convocats en crida única, tret de casos de força major degudament justificats i considerats lliurement pel tribunal. La no-presentació d'un aspirant, en el moment de ser cridat a qualsevol dels exercicis obligatoris, determinarà automàticament el decaïment del seu dret a participar en aquest exercici i en els successius, per la qual cosa quedarà exclòs del procés selectiu.
  
El tribunal podrà requerir en qualsevol moment que cada un dels aspirants acredite la seua identitat, per a la qual cosa hauran d'anar proveïts del document nacional d'identitat.
  
Entre la terminació d'un exercici i el començament del següent haurà de transcórrer un termini mínim de 72 hores i màxim de 45 dies naturals.
  
Novena. Desenvolupament de les proves selectives
  
Les proves constaran d'una fase d'oposició i una altra de concurs.
  
Fase d'oposició
  
Els exercicis de l'oposició seran dos, ambdós de caràcter obligatori i eliminatori:
  
Primer. De coneixement del temari. Consistirà a contestar per escrit, en un temps màxim de tres hores, dos temes determinats a la sort entre els compresos en el programa annex de la convocatòria, al qual ja li ha sigut aplicada l'exempció de matèries d'acord amb el que disposa l'article 80.3 del Reial Decret 346/1995, de 10 de març.
  
Segon. De caràcter pràctic. Es desenvoluparà per escrit, durant un període màxim de quatre hores, i consistirà en la redacció, en un màxim de 30 folis, d'un projecte d'organització bibliotecària sobre un hipotètic model global de ciutat mitjana. El tribunal determinarà, immediatament abans de l'inici de la prova, el contingut detallat que cal desenvolupar en l'exercici, que, en tot cas, estarà relacionat amb el contingut del temari annex.
  
Fase de concurs
  
Els mèrits al·legats es valoraran d'acord amb el següent barem:
  
1. Antiguitat. Fins a un màxim de 3,5 punts.
  
Per cada mes complet de serveis en propietat com auxiliar de biblioteca, menyspreant els dos primers anys: 0,04 punts.
  
2. Titulació. Fins a un màxim d'1 punt, sense que es puga computar més d'una titulació.
  
Estar en possessió de titulació universitària superior: 1punt.
  
3. Coneixement del valencià. Fins a un màxim d'1,75 punts, sempre que s'acredite estar en possessió del pertinent certificat o homologació expedida per la Junta Qualificadora de Coneixements del Valencià, d'acord amb l'escala següent:
  
a) Coneixement de grau elemental: 1,25 punts.
  
b) Coneixement de grau mitjà: 1,50 punts.
  
c) Coneixement de grau superior: 1,75 punts.
  
En el supòsit d'acreditar diversos certificats, únicament es valorarà el de major puntuació.
  
4. Coneixement de llengua estrangera comunitària. Fins a un màxim d'1,25 punts, segons titulació de l'Escola Oficial d'Idiomes, o centre universitari reconegut, d'acord amb el barem següent:
  
- Curs primer: 0,25 punts.
  
- Curs segon: 0,50 punts.
  
- Curs tercer: 075 punts.
  
- Curs quart: 1 punt.
  
- Curs cinqué: 1,25 punts.
  
En el supòsit d'acreditar diversos cursos, únicament es valorarà el de major puntuació.
  
5. Cursos de formació. Per la realització de cursos organitzats per entitats públiques o privades de reconegut prestigi a juí del tribunal, sobre matèries relacionades per les funcions atribuïdes al lloc de treball i justificades mitjançant certificat de l'organisme que les haja impartides, fins a un màxim de 3 punts, a raó d'0,01 punt per hora de duració.
  
No podran ser objecte de valoració els cursos de menys de 15 hores o de duració no especificada, així com aquelles activitats de naturalesa diferent dels cursos, tals com jornades, taules redones, trobades, seminaris o anàlogues.
  
6. Publicacions. (Articles, dossiers, llibres?) relacionats amb la matèria, que valorarà lliurement el tribunal, fins a un màxim d'1 punt.
  
7. Altres experiències laborals i formatives en organismes distints de l'Ajuntament de Gandia, a valorar lliurement pel tribunal, fins a un màxim d'1 punt.
  
Desena. Qualificació i valoració
  
Cada un dels exercicis de l'oposició serà qualificat de 0 a 10 punts. Els aspirants que no aconseguisquen un mínim de cinc punts en cada un d'aquests seran eliminats.
  
Per a declarar que els aspirants han superat cada exercici, el tribunal actuarà d'acord amb el que prevé l'article 26.4 de la Llei 30/1992, de 26 de novembre. Entre els aprovats i suspesos, el tribunal determinarà la qualificació de cada exercici per la suma de les qualificacions dels membres del tribunal, dividida pel nombre d'aquests, ben entés que els suspesos no podran aconseguir la puntuació de 5 i els aprovats aconseguiran 5 o més punts.
  
En el primer exercici, el tribunal valorarà els coneixements sobre els temes exposats.
  
En el segon exercici el tribunal valorarà l'adequació del projecte al model proposat, la neteja i correcció de l'escrit, la sistemàtica en el plantejament i formulació de conclusions.
  
En la fase de concurs, que serà prèvia a la d'oposició, el tribunal únicament valorarà els mèrits assenyalats en la base anterior, al·legats en la instància i acreditats mitjançant documents originals o fotocòpies degudament compulsades. Els mèrits hauran d'estar referits a la data de finalització del termini de presentació d'instàncies.
  
La fase de concurs no podrà tindre's en compte per a superar les proves de la fase d'oposició.
  
La qualificació total del procés selectiu vindrà determinada per la suma de les puntuacions obtingudes en cada un dels exercicis i la puntuació obtinguda en la fase de concurs, sobre la base del qual el tribunal formularà la relació d'aprovats per ordre de puntuació, sense que puga declarar que han superat les proves selectives un nombre superior d'aspirants al de places convocades.
  
El tribunal elevarà proposta de nomenament a l'Alcaldia en favor dels aspirants aprovats. Així mateix, es faculta el tribunal per a proposar a l'ajuntament la constitució d'una borsa per a possibles interinatges, integrada pels qui, no havent sigut declarats aprovats, a juí del tribunal, hagen demostrat la seua qualificació durant el procés selectiu.
  
Onzena. Presentació de documents
  
Els aspirants proposats presentaran al Servei de Personal de l'ajuntament, durant el termini de 20 dies naturals, comptats a partir de la publicació de la llista d'aprovats, els documents que acrediten complir les condicions per a prendre part en el concurs oposició, i que són:
  
a) Certificat expedit per la Secretaria de l'Ajuntament de Gandia que acredite la condició de funcionari en la plantilla de la corporació i totes les circumstàncies que consten en el seu expedient.
  
b) Còpia autentificada, o fotocòpia (acompanyada de l'original per a la seua compulsa) de la titulació exigida, amb l'excepció del que prevé el segon paràgraf de la disposició addicional vint-i-dosena de la Llei 30/1984, de 2 d'agost.
  
Correspon a l'autoritat acadèmica competent declarar l'equivalència de títols.
  
Si, durant el termini indicat i tret de causes de força major, no presentaren la documentació o havent-la presentada no compliren els requisits exigits, no podran ser nomenats i quedaran anul·lades totes les seues actuacions, sense perjudici de la responsabilitat en què pogueren haver incorregut per falsedat en la instància. En aquest cas, el tribunal formularà una proposta a favor dels qui havent superat els exercicis de l'oposició tingueren cabuda en el nombre de places convocades.
  
Una vegada aprovada la proposta per l'Alcaldia, els aspirants nomenats hauran de prendre'n possessió en el termini d'un mes, comptador des de l'endemà de la notificació del nomenament. Si no en prenen possessió en el termini assenyalat sense causa justificada, perdran tots els drets derivats de la superació de les proves i subsegüent nomenament; en aquest cas l'Alcaldia haurà de nomenar l'aspirant o els aspirants que, havent superat totes les proves, tinguen cabuda en el nombre de places objecte de proveïment.
  
En l'acte de presa de possessió, l'aspirant nomenat haurà de prestar el jurament o la promesa a què es refereix l'article 32.c) del Text Refós de la Llei de la Funció Pública Valenciana (Diari Oficial de la Generalitat Valenciana de 30 de novembre de 1995, núm. 2.637).
  
Des del moment de la seua presa de possessió, els aspirants que resulten nomenats per a ocupar les places, quedaran sotmesos al règim d'incompatibilitats previstes en la legislació vigent.
  
Dotzena. Incidències
  
El tribunal queda autoritzat a resoldre els dubtes que es presenten i adoptar els acords necessaris per al bon ordre del procés selectiu en tot allò no previst en aquestes bases.
  
Tretzena. Recursos
  
Contra aquestes bases i la convocatòria corresponent, actes que esgoten la via administrativa, es pot interposar:
  
A) Recurs de reposició, amb caràcter potestatiu, davant l'òrgan municipal que va dictar l'acte. El termini per a interposar aquest recurs serà d'un mes, comptat des de l'endemà de la publicació d'aquestes bases en el Butlletí Oficial de la Província de València i Diari Oficial de la Generalitat Valenciana. Interposat el recurs, no podrà interposar-se recurs contenciós administratiu fins que aquell siga resolt expressament o s'haja produït la seua desestimació per silenci pel transcurs d'un mes, comptat des de la data de la seua interposició, sense haver notificat la seua resolució; en aquest cas quedarà expedita la via contenciosa administrativa.
  
B) Recurs contenciós administratiu, directament, davant de la Sala Contenciosa Administrativa del Tribunal Superior de Justícia de la Comunitat Valenciana. El termini per a interposar el recurs és: a) de dos mesos, comptats des de la publicació d'aquestes bases en el Butlletí Oficial de la Província de València i el Diari Oficial de la Generalitat Valenciana, si no s'ha interposat el potestatiu recurs de reposició; b) de dos mesos, comptats des del dia en què es notifique la resolució expressa del recurs de reposició; o c) de dos mesos, comptats a partir del transcurs d'un mes des de la interposició del recurs de reposició sense haver notificat resolució expressa d'aquest.
  
Contra les resolucions i els actes de tràmit que no posen fi a la via administrativa, quan aquests últims decidisquen directament o indirecta el fons de l'assumpte, determinen la impossibilitat de continuar el procediment, produïsquen indefensió o perjuí irreparable a drets i interessos legítims, podran interposar els interessats el recurs d'alçada en el termini d'un mes davant de l'òrgan superior jeràrquic del que els va dictar.
  
Gandia, 17 d'octubre de 2001.- El tinent d'alcalde de Recursos Humans: Alfred Boix Pastor. El secretari general: José Antonio Alcón Zaragozá.
  
Annex
  
Temari del concurs oposició per a cobrir dues places de TAEM Biblioteca, torn de promoció interna
  
Tema 1. Les biblioteques com a centres d'informació. Evolució i perspectives.
  
Tema 2. Les biblioteques: nacional, universitària, especialitzada, escolars i públiques.
  
Tema 3. Les biblioteques públiques: objectius, funcions i serveis.
  
Tema 4. Biblioteques en xarxes locals.
  
Tema 5. Les biblioteques infantils: objectius, funcions i serveis.
  
Tema 6. La indústria editorial a Espanya.
  
Tema 7. Lectors i lectura a l'estat espanyol.
  
Tema 8. Cites i celebracions: fires del llibre i dies del llibre a Espanya.
  
Tema 9. El sistema bibliotecari valencià i la Biblioteca Valenciana.
  
Tema 10. El processament del material i de la informació a les biblioteques.
  
Tema 11. El procés de recuperació de la informació a les biblioteques. Elements i fases.
  
Tema 12. El catàleg: definició, objectius, funcions i tipus.
  
Tema 13. La descripció bibliogràfica. Els ISBD.
  
Tema 14. La cadena documental a les biblioteques.
  
Tema 15. Llenguatges documentals.
  
Tema 16. Els sistemes de classificació. La CDU.
  
Tema 17. Llistes d'encapçalament de matèries. Principis i relacions.
  
Tema 18. Els tesaurus: concepte, elements, elaboració i manteniment.
  
Tema 19. Les obres de referència. Tradicionals i digitals.
  
Tema 20. Les bases de dades i la recuperació de la informació.
  
Tema 21. Internet com a eina a les biblioteques.
  
Tema 22. Les noves tecnologies de la informació i la comunicació per a les biblioteques.
  
Tema 23. Xarxes de comunicació. Tipus i aplicacions per a biblioteques.
  
Tema 24. Organització dels serveis bibliotecaris i la gestió dels recursos.
  
Tema 25. Màrqueting i difusió dels serveis de la biblioteca.
  
Tema 26. Socis, usuaris i clients de biblioteques.
  
Tema 27. Avaluació i anàlisi dels resultats a les biblioteques.
  
Tema 28. Les biblioteques en el context dels serveis públics autonòmics i locals.
  
Tema 29. El foment de la lectura en la societat. Captació i fidelitat de la clientela.
  
Tema 30. Les biblioteques mòbils. Tipus i serveis.
  
Tema 31. La xarxa de biblioteques municipals a Gandia. Evolució, característiques i resultats.
  
Tema 32. Les biblioteques de Gandia cap a la convergència europea.
  
Tema 33. Extensió bibliotecària i cultura a les biblioteques públiques.
  
Tema 34. El catàleg col·lectiu.
  
Tema 35. El perfil del personal de les biblioteques del segle XXI.
  
Tema 36. Els organismes nacionals i internacionals al servei de la biblioteca.
  
Tema 37. Normatives i cooperació internacional en biblioteques.